Στους **1ους Χειμερινούς Ολυμπιακούς Αγώνες του 1924** διεξήχθη το άθλημα του **μπόμπσλεϊ** ανδρών για πρώτη φορά στην ιστορία των Ολυμπιακών Αγώνων. Συνολικά, 39 αθλητές από πέντε χώρες, χωρισμένοι σε εννέα ομάδες, έλαβαν μέρος στον αγώνα που διεξήχθη το διήμερο 2-3 Φεβρουαρίου 1924 στην πίστα ελκήθρου του Πελερίν, στο Σαμονί της Γαλλίας.

Κάθε ομάδα είχε στη διάθεσή τις τέσσερις προσπάθειες, με σκοπό να ολοκληρώσει τη διαδρομή της σε όσο το δυνατόν λιγότερο χρόνο. Στο τέλος, οι τέσσερις χρόνοι προστέθηκαν για να βγει ο τελικός χρόνος και να προκύψει η τελική κατάταξη. Το χρυσό μετάλλιο κατέκτησε η ομάδα της Ελβετίας, το ασημένιο η Μεγάλη Βρετανία και το χάλκινο το Βέλγιο. Την πρώτη ημέρα, τον αγώνα παρακολούθησαν 1.540 θεατές, ενώ τη δεύτερη 1.854 θεατές.

Συμμετέχουσες χώρες
-------------------

Η ομάδα της Ελβετίας που κατέκτησε το χρυσό μετάλλιο.
Στον ιστότοπό της, η Διεθνής Ολυμπιακή Επιτροπή ονομάζει δύο ακόμη ομάδες στο αγώνισμα (μία του Βελγίου και μία της Ουγγαρίας), που όμως δεν ξεκίνησαν τον αγώνα και ως εκ τούτου δεν καταγράφονται στη λίστα των συμμετεχόντων. Οι πέντε χώρες που έλαβαν μέρος είναι οι εξής (σε παρένθεση ο αριθμός των αθλητών):

* Βέλγιο Βέλγιο (5)
* Γαλλία Γαλλία (8)
* Ελβετία Ελβετία (8)
* Ιταλία Ιταλία (10)
* Μεγάλη Βρετανία Μεγάλη Βρετανία (8)

Σύνοψη αγωνίσματος
------------------

Το άθλημα του ελκήθρου ήταν ακόμα αρκετά νέο το 1924, καθώς επινοήθηκε στα τέλη του 19ου αιώνα. Η Διεθνής Ομοσπονδία Αγωνιστικού Ελκήθρου ιδρύθηκε στις 23 Νοεμβρίου 1923, μόλις δύο μήνες πριν από τους Αγώνες του Σαμονί. Έτσι, οι Ολυμπιακοί Αγώνες ήταν το πρώτο μεγάλο διεθνές πρωτάθλημα στο άθλημα, αφού τα παγκόσμια πρωταθλήματα καθιερώθηκαν το 1930.

Σε αντίθεση με τη σύγχρονη έκδοση του αθλήματος, οι ομάδες το 1924 είχαν τη δυνατότητα να αποτελούνται από τέσσερις ή πέντε άνδρες. Αν και η αύξηση του βάρους θεωρείται πλεονέκτημα, μόνο οι ομάδες του Βελγίου και της Ιταλίας χρησιμοποίησαν πέμπτο άτομο στο έλκηθρό τους. Μεγάλο φαβορί για το χρυσό μετάλλιο ήταν το δεύτερο έλκηθρο της Ελβετίας, με το όνομα "Κισμέτ", του οποίου χειριστής ήταν ο Σαρλ Στοφέλ. Ο Στοφέλ ήταν επίσης ένας εξαιρετικός ιππέας και μάλιστα πήρε μέρος σε αγωνίσματα της ιππασίας στους Θερινούς Ολυμπιακούς Αγώνες του 1924 και του 1928. Ωστόσο, ο ίδιος και το πλήρωμά του έπεσαν θύματα της επικίνδυνης διαδρομής από την πρώτη κιόλας προσπάθειά τους και εγκατέλειψαν τον αγώνα.

Το γεγονός αυτό άνοιξε τον δρόμο για την έτερη ελβετική ομάδα, με χειριστή τον Έντουαρντ Σέρερ. Είχε κερδίσει το έλκηθρό του, το "Ακρομπάτ", σε κλήρωση και πήρε μαζί του μερικούς συγχωριανούς του για βόλτες. Μπήκαν στις ελβετικές δοκιμές επιλογής ως αουτσάιντερ, όμως το φαρδύ έλκηθρό τους αποδείχθηκε μεγάλο πλεονέκτημα και τους έδωσε μία θέση για το Σαμονί. Κέρδισαν με σημαντική διαφορά χρόνου τις τρεις πρώτες προσπάθειες και η ήττα τους στην τέταρτη από τους Βρετανούς δεν επηρέασε το τελικό αποτέλεσμα.

Η βελγική ομάδα που κατέλαβε την τρίτη θέση, είχε στο πλήρωμά της δύο αθλητές που έλαβαν επίσης μέρος και στο τουρνουά χόκεϊ επί πάγου. Μία θέση χαμηλότερα στην κατάταξη τερμάτισε η πρώτη ομάδα της Γαλλίας, αποτελούμενη από τον 48χρονο Ζορζ Αντρέ και τον 44χρονο Ανρί Αλντεμπέρ, συνιδρυτή της Διεθνούς Ομοσπονδίας Αγωνιστικού Ελκήθρου. Οι δυο τους πήραν επίσης μέρος με την ομάδα της Γαλλίας και στο κέρλινγκ. Το τρίτο μέλος του πληρώματος, ο Ζαν ντε Σουαρέζ, ήταν ένας πολυτάλαντος αθλητής, καταξιωμένος δύτης και οδηγός αγώνων ταχύτητας, που όμως σκοτώθηκε στον Β΄ Παγκόσμιο Πόλεμο, όταν το μαχητικό του αεροσκάφος καταρρίφθηκε πάνω από τη Γαλλία.

Τελική κατάταξη
---------------

| Κατάταξη | Ομάδα | Χώρα | Προσπάθειες | Συνολικός χρόνος |
| --- | --- | --- | --- | --- |
| 1η | 2η | 3η | 4η |
| 1 | Άλφρεντ Νεβό, Έντουαρντ Σέρερ, Άλφρεντ Σλέπι, Χάινριχ Σλέπι | Ελβετία Ελβετία | 1:27.39 | 1:26.60 | 1:25.02 | 1:26.53 | 5:45.54 |
| 2 | Τόμας Άρνολντ, Ραλφ Μπρουμ, Αλεξάντερ Ρίτσαρντσον, Ρόντνεϊ Σόχερ | Μεγάλη Βρετανία Μεγάλη Βρετανία | 1:28.73 | 1:28.67 | 1:25.76 | 1:25.67 | 5:48.83 |
| 3 | Βίκτορ Βερσούερεν, Χένρι Βίλεμς, Ρενέ Μορτιό, Σαρλ Μούλντερ, Πολ Φαν ντε Μπρουκ | Βέλγιο Βέλγιο | 1:29.89 | 1:34.22 | 1:29.98 | 1:28.20 | 6:02.29 |
| 4 | Ανρί Αλντερμπέρ, Ζορζ Αντρέ, Άντονι Μπεργκ, Ζαν ντε Σουαρέζ Ντ'Ολάν | Γαλλία Γαλλία | 1:39.35 | 1:34.99 | 1:36.68 | 1:31.93 | 6:22.95 |
| 5 | Άρτσιμπαλντ Κραμπ, Τζορτζ Πιμ, Τζέραρντ Φέρλι, Γουίλιαμ Χόρτον | Μεγάλη Βρετανία Μεγάλη Βρετανία | 1:42.33 | 1:41.28 | 1:38.58 | 1:38.52 | 6:40.71 |
| 6 | Λοντοβίκο Όμπεξερ, Τζουζέπε Στάινερ, Λούις Τρένκερ, Μάσιμο Φινκ, Πάολο Χέρμπερτ | Ιταλία Ιταλία | 1:53.00 | 1:49.69 | 1:48.73 | 1:43.99 | 7:15.41 |
| - | Ζακ Ζανί, Γκαμπριέλ Ιζάρ, Εμίλ Λεγκράντ, Φερνάντ Λεγκράντ | Γαλλία Γαλλία | 4:29.01 | – | 2:00.79 | 1:56.58 | *Δεν τερμάτισε* |
| Αλμπέρτο Βισκόντι, Λεονάρντο Μπόνζι, Αντόλφο Μπότσι, Αλφρέντο Σπασιάνι, Λουίτζι Τορνιέλι ντι Μποργκολαβετσάρο | Ιταλία Ιταλία | 4:08.44 | – | – | – | *Δεν τερμάτισε* |
| Αντόν Γκουλντενέρ, Έντμοντ Λαρός, Σαρλ Στοφέλ, Αλοΐς Φεγκλ | Ελβετία Ελβετία | 5:38.00 | – | – | – | *Δεν τερμάτισε* |

Πίνακας μεταλλίων
-----------------

Ο Γάλλος Ζαν ντε Σουαρέζ

|  Θέση  | Χώρα | Χρυσά | Αργυρά | Χάλκινα | Σύνολο |
| --- | --- | --- | --- | --- | --- |
| 1 | Ελβετία Ελβετία (SUI) | 1 | 0 | 0 | 1 |
| 2 | Μεγάλη Βρετανία Μεγάλη Βρετανία (GBR) | 0 | 1 | 0 | 1 |
| 3 | Βέλγιο Βέλγιο (BEL) | 0 | 0 | 1 | 1 |
| **Σύνολο (3 χώρες)** | **1** | **1** | **1** | **3** |

Παραπομπές
----------

1. 1 2  «Chamonix 1924 - Bobsleigh Four-Man Men Results». *Διεθνής Ολυμπιακή Επιτροπή*. Ανακτήθηκε στις 24 Αυγούστου 2021.
2. ↑  «Bobsleigh at the 1924 Chamonix Winter Games». *Sports-reference.com*. Αρχειοθετήθηκε από το πρωτότυπο στις 17 Απριλίου 2020. Ανακτήθηκε στις 24 Αυγούστου 2021.
3. 1 2 3  «Four/Five, Men». *Olympedia.org*. Ανακτήθηκε στις 24 Αυγούστου 2021.

Εξωτερικοί σύνδεσμοι
--------------------

* «Chamonix 1924 - Bobsleigh Results». Διεθνής Ολυμπιακή Επιτροπή.
* «Bobsleigh at the 1924 Winter Olympics». Olympedia.org.
* «Olympic Analytics/1924/Bobsleigh». olympanalyt.com.

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Χειμερινοί Ολυμπιακοί Αγώνες 1924 |
| --- |
|  |
| 
* Πίνακας μεταλλίων
* Κατάλογος νικητών
 |
|  |
| Αθλήματα | 
* Άλμα με σκι
* Βόρειο σύνθετο
* Καλλιτεχνική παγοδρομία
* Κέρλινγκ
* Μπόμπσλεϊ
* Παγοδρομία ταχύτητας
* Στρατιωτική περίπολος
* Χιονοδρομία αντοχής
* Χόκεϊ επί πάγου
 | Η αφίσα των Αγώνων |
|  |
| Συμμετέχουσες χώρες | 
* Αυστρία
* Βέλγιο
* Γαλλία
* Γιουγκοσλαβία
* Ελβετία
* Η.Π.A.
* Ιταλία
* Καναδάς
* Λετονία
* Μεγάλη Βρετανία
* Νορβηγία
* Ουγγαρία
* Πολωνία
* Σουηδία
* Τσεχοσλοβακία
* Φινλανδία
 |
|  |
| Εγκαταστάσεις | 
* Ολυμπιακό Στάδιο του Σαμονί
* Ολυμπιακός λόφος άλματος του Λε Μοντ
* Πίστα ελκήθρου του Πελερίν
 |
|  |
| Πρόσωπα | 

|  |  |
| --- | --- |
| Αθλητές | 
* Γιοχάν Γκρατουμσμπρότεν
* Ρόαλντ Λάρσεν
* Τζούλιους Σκούτναμπ
* Κλας Τούνμπεργκ
* Θόρλαϊφ Χάουγκ
 |
|  |
| Άλλοι | 
* Γκαστόν Βιντάλ
* Πιερ ντε Κουμπερτέν
 |

 |

 |